Výzva na predloženie žiadosti o financovanie rozvojového projektu
„Protidrogová prevencia 2018“

1. Vyhlásenie výzvy 
Ministerstvo školstva, vedy, výskumu a športu Slovenskej republiky (ďalej len „MŠVVaŠ SR“) oznamuje, že z rozpočtu kapitoly MŠVVaŠ SR na rok 2018 vyčlenilo účelové finančné prostriedky vo výške 32 000 eur na financovanie rozvojového projektu „Protidrogová prevencia 2018“. 

2. Prioritné témy výzvy 
Prioritnou oblasťou podpory sú projekty zamerané na predchádzanie užívaniu omamných       a psychotropných látok, prevenciu závislostí od psychoaktívnych látok a na podporu zdravého životného štýlu. 

Oblasťou podpory sú projekty a aktivity zamerané na: 

•	inovatívne formy prevencie užívania nelegálnych ako aj legálnych drog a prevencie nelátkových závislostí, 
•	rozvoj komunikačných a životných zručností, 
•	aktivity na podporu zdravého životného štýlu, 
•	aktivity na podporu zvýšenia povedomia osôb pracujúcich s deťmi v súlade s Dohovorom Rady Európy o ochrane pred sexuálnym vykorisťovaním a sexuálnym zneužívaním, 
•	zlepšenie psychosociálnej klímy a podporu duševného zdravia, 
•	prevenciu radikalizácie detí a mládeže a predchádzanie extrémizmu, 
•	výmenu skúseností a šírenie príkladov dobrej praxe. 

3. Žiadateľ
Účelové finančné prostriedky sa poskytujú na základe § 4d ods. 1 zákona č. 597/2003 Z. z. o  financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“). 
Žiadosť predkladá okresný úrad v sídle kraja. Realizátorom rozvojových projektov sú centrá pedagogicko-psychologického poradenstva a prevencie a špeciálne výchovné zariadenia v  zriaďovateľskej pôsobnosti okresného úradu v sídle kraja (ďalej len „žiadateľ“). 

4. Trvanie projektu
Realizácia rozvojového projektu sa môže začať najskôr od 3. septembra 2018 a všetky aktivity musia byť ukončené do 10. decembra 2018. 

5. Predkladanie žiadosti 
O účelové finančné prostriedky na realizáciu rozvojového projektu na základe tejto výzvy je možné sa uchádzať formou žiadosti o poskytnutie účelových finančných prostriedkov zo  štátneho rozpočtu na rozvojový projekt. 
Formulár Žiadosti o financovanie rozvojového projektu a formulár povinnej prílohy k žiadosti (Rozpis rozpočtu – finančná tabuľka) sú uverejnené na webovom sídle MŠVVaŠ SR. Vyplnenú žiadosť s charakteristikou projektu a s uvedením finančných nákladov na  zabezpečenie realizácie rozvojového projektu zašle centrum pedagogicko-psychologického poradenstva a prevencie, resp. špeciálne výchovné zariadenie zriaďovateľovi do 23. mája 2018 s označením na obálke „Protidrogová prevencia 2018“. 
V písomnej žiadosti v rozsahu maximálne 4 strany textu sa uvedie cieľ, charakteristika, časový harmonogram realizácie a rozpis rozpočtu - finančných nákladov realizácie projektu (nepoužívať hrebeňovú väzbu, prikladať iba nutné obrazové prílohy). 

Vyplnené písomné žiadosti spolu s povinnou prílohou vo forme rozpisu rozpočtu (finančná tabuľka) je nutné zaslať aj elektronicky vo formáte MS WORD na adresu: protidrogovaprevencia@minedu.sk. 
Žiadosti, ktoré spĺňajú požadované kritériá zašle okresný úrad v sídle kraja na adresu sekcie národnostného a inkluzívneho vzdelávania MŠVVaŠ SR v termíne do 1. júna 2018 s  označením na obálke „Protidrogová prevencia 2018“. 

6. Pridelenie účelových finančných prostriedkov 
Účelové finančné prostriedky na realizáciu rozvojového projektu prideľuje MŠVVaŠ SR podľa § 4d zákona č. 597/2003 Z. z. prostredníctvom rozpočtovej kapitoly MV SR. 

Účelové finančné prostriedky nemôžu byť použité: 

•	na úhradu záväzkov z predchádzajúcich rokov, 
•	na refundáciu výdavkov uhradených v predchádzajúcich rokoch, 
•	na úhradu mzdových výdavkov a poistného na povinné verejné zdravotné poistenie, na  sociálne poistenie, na príspevok na starobné dôchodkové sporenie, resp. doplnkové dôchodkové sporenie, 
•	na úhradu kapitálových výdavkov. 

Spoluúčasť zriaďovateľa, inej fyzickej osoby alebo právnickej osoby  na realizácii rozvojového projektu  podľa § 4d  ods. 4  zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov určuje ministerstvo vo výške najmenej 5 % z finančných prostriedkov pridelených ministerstvom na  realizáciu rozvojového projektu.

Maximálna výška finančného príspevku MŠVVaŠ SR v roku 2018 sa stanovuje takto: 
•	pre projekty s celoslovenskou pôsobnosťou  5 000,- eur, 
•	pre projekty s miestnou, resp. regionálnou pôsobnosťou  3 000,- eur. 

Požadovanú finančnú čiastku uvedie žiadateľ zaokrúhlenú na celé euro.
 
V prípade poskytnutia finančných prostriedkov odporúčame realizátorovi projektu uvádzať informáciu o udelení finančných prostriedkov MŠVVaŠ SR na všetkých produktoch, ktoré vzniknú v súvislosti s projektom. MŠVVaŠ SR si vyhradzuje právo šíriť výsledky a výstupy úspešných projektov, ktorým budú účelové finančné prostriedky na realizáciu projektu poskytnuté. 

7. Výber projektov 
Výber projektov odporučených na poskytnutie účelových finančných prostriedkov vykoná komisia pre výber, hodnotenie a finančnú podporu projektov „Protidrogová prevencia 2018“ MŠVVaŠ SR (ďalej len „výberová komisia“), ktorej zloženie a činnosť upravuje štatút podpísaný ministrom školstva, vedy, výskumu a športu SR. 

Projekty bude výberová komisia posudzovať a hodnotiť podľa nasledovných kritérií: 

•	súlad s prioritnými témami výzvy, 
•	aktívna účasť a zapojenosť detí, žiakov, prípadne aj ich rodičov,  
•	aktuálnosť a preukázateľné výsledky projektu, 
•	nápaditosť, originalita a inovatívne prvky projektu, 
•	ekonomická efektívnosť. 

Výsledky výberového procesu (zoznam úspešných žiadateľov, ich zriaďovateľov a výška pridelených finančných prostriedkov) budú zverejnené na webovom sídle MŠVVaŠ SR. 

8. Ďalšie informácie 
Finančné prostriedky na realizáciou rozvojového projektu sa poskytnú okresnému úradu v  sídle kraja prostredníctvom rozpočtovej kapitoly Ministerstva vnútra Slovenskej republiky. 
Realizátor projektu predloží stručnú záverečnú správu o výsledkoch realizácie projektu v  požadovanej štruktúre na MŠVVaŠ SR – sekciu národnostného a inkluzívneho vzdelávania v  termíne do 31. januára 2019. 
Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov a zákona č. 523/2004 Z. z. o rozpočtových pravidlách verejnej správy a o zmene a  doplnení niektorých zákonov v znení neskorších predpisov je okresný úrad v sídle kraja, odbor školstva povinný skontrolovať vyúčtovanie použitia finančných prostriedkov v súlade s  ich rozpisom. Žiadateľ je povinný pridelené finančné prostriedky použiť výlučne na  zabezpečenie cieľa projektu, na ktorý sa finančné prostriedky poskytli, v súlade s  predloženým rozpisom rozpočtu rozvojového projektu, ktorý bol odsúhlasený výberovou komisiou. 

V Bratislave            apríla 2018
                                                           
                                                    JUDr. Mgr. Martina Lubyová, PhD.
                                                         ministerka školstva, vedy, výskumu a športu
                                                   Slovenskej republiky